b'\n_START_ARTICLE_\nStevo \xc5\xbdigon\n_START_SECTION_\n\xc5\xbdivljenje in delo\n_START_PARAGRAPH_\nStevo \xc5\xbdigon je bil rojen v dru\xc5\xbeini kroja\xc4\x8da \xc5\xa0tefana in Marije \xc5\xbdigon. Star\xc5\xa1a sta se leta 1922 po italijanski zasedbi primorske preselila v Ljubljano, kjer je od 1937 obiskoval I. realno gimnazijo in 1945 maturiral. Februarja 1942 je postal \xc4\x8dlan SKOJ. V letih 1943\xe2\x80\x931945 je bil zaprt v Koncentracijskem tabori\xc5\xa1\xc4\x8du Dachau. Leta 1946 se je v Ljubljani vpisal na takratno Akademijo za igralsko umetnost (Ivan Levar), od 1946\xe2\x80\x931948 \xc5\xa1tudiral na Dr\xc5\xbeavnem gledali\xc5\xa1kem in\xc5\xa1titutu v Leningradu (LGTI; Leonid S. Vivien) in 1951 diplomiral z vlogo Marchbanksa v Kandidi G.B. Shawa) na Pozori\xc5\xa1\xc4\x87ni akademiji v Beogradu. Od 1948 je bil anga\xc5\xbeiran v Jugoslovanskem dramskem pozori\xc5\xa1tu (vodja B. Stupica). V Beogradu nastopal do upokojitve 1982. Prejel je ve\xc4\x8d priznanj in dr\xc5\xbeavnih odlikovanj._NEWLINE_Odigral je \xc5\xa1tevilne vloge na oderskih deskah, nastopal pa je tudi v televizijskih igrah in nadaljevankah jugoslovanskih dramatikov (Odpisani, 1974; Vrnitev odpisanih, 1976) ter igral v okoli 30 filmih. Kot igralec se je odlikoval v psiholo\xc5\xa1ko zapletenih nosilnih vlogah, kot re\xc5\xbeiser pa se je najpogosteje loteval del ruskih klasikov. Veliko je gostoval tudi v slovenskih gledali\xc5\xa1\xc4\x8dih in med drugim re\xc5\xbeiral drame Pygmalion G.B. Shawa, Otroci sonca in Barbari M. Gorkega, \xc5\xbdenitev N.V. Gogolja in \xc5\xa0ola za obrekovanje R. Sheridana.'